Carina Christensen (KF), 2011-05-31:
Når man ser tilbage på det seneste folketingsår, kan man se, at det har været præget af to ting, for det første af at nogle partier har været plaget helt enormt af valgkuller – det har vi også tidligere i dag oplevet – for det andet af at mange andre partier, heldigvis, har været optaget af at skabe balance i dansk økonomi for at sikre vækst og velstand i fremtiden.
Vi Konservative har hele vejen igennem været ambitiøse i vores politiske mål: Vi skal skabe et bæredygtigt grundlag for vækst og danske job, indtægter og udgifter skal passe sammen.
Her i Danmark har vi i mange år kunnet tage vores velstand for givet.
Vores fællesskab har sikret omsorg for de udsatte, behandling af de syge og mulighed for udfoldelse for det enkelte menneske.
Det er en rigdom, vi har opnået gennem danskernes og danske virksomheders hårde arbejde, flid og dygtighed.
Vi udvikler medicin til gavn for patienter i hele verden.
Vi designer møbler, som hele verden sidder i.
Og danske skibe anløber hver dag havne over hele verden.
Den danske stræbsomhed har skabt den rigdom, der gør Danmark til et trygt, sikkert og frit sted at leve – men det er altså ikke noget, som vi kan tage for givet.
Grundlaget for vækst og velstand er, at vi har en sund økonomi.
I dag er der stor tillid til dansk økonomi.
Det skal der også være i fremtiden, for hvis udlandets tillid til dansk økonomi svigter, så stiger renten i forhold til udlandet.
Højere renter vil gøre det dyrere at låne penge.
Boligejerne vil blive ramt gennem stigende renteudgifter og faldende boligpriser.
De offentlige finanser vil blive tynget af øgede renteudgifter.
Virksomhederne vil investere mindre.
Det vil koste danske arbejdspladser, og det vil gå ud over velstanden i Danmark.
Den vej ønsker vi Konservative ikke at gå.
Vækst er en forudsætning for velstand og velfærd.
Vi ved, at vi ikke kan skabe vækst og nye arbejdspladser her i Danmark gennem højere skatter, højere afgifter og flere byrder for dansk erhvervsliv.
Det vil nemlig ødelægge dansk konkurrenceevne, og det vil skubbe danske virksomheder ud af landet og hen til lande, hvor befolkningerne med glæde tager imod vores danske job.
Hver gang Socialdemokraterne og Socialistisk Folkeparti fremlægger en ny økonomisk plan, bliver skattebyrden for virksomhederne og de hårdtarbejdende danskere desværre kun større.
Hermed tvinger de virksomheder og arbejdspladser ud af Danmark.
Vi ved også, at det i den nuværende økonomiske situation er helt centralt, at der kun bruges flere offentlige penge, når der findes finansiering til det.
Man kan ikke bare blive ved med at øge det offentlige forbrug, som Socialdemokraterne og Socialistisk Folkeparti vil.
Endelig ved vi også, at vi ikke kan sikre fremtidig vækst og velstand i Danmark ved at gøre ingenting.
Vi står i en situation, hvor der lige nu er hårdt brug for at gennemføre reformer, der sikrer en øget arbejdsstyrke og et ansvarligt forbrug af offentlige ydelser.
Og når det gælder reformer, så er vi Konservative et hundrede procent klar til at tage fat.
Det er Socialdemokraterne og Socialistisk Folkeparti desværre ikke, men det er der heldigvis andre partier der er her i Folketinget.
Der er mange skillelinjer i dansk politik, men én skillelinje fremstår i dag særlig tydeligt: På den ene side står de partier, der har taget ansvar for Danmarks fremtid.
Igennem de seneste uger har regeringen indgået en lang række vigtige aftaler med Folketingets ansvarlige partier og personer.
I forhold til den historiske aftale om tilbagetrækning er vi Konservative særlig glade for, at der nu ligger en klar aftale om en reform af efterlønnen.
Vi har som parti altid været imod, at vi som samfund skal belønne raske og kompetente mennesker for at forlade arbejdsmarkedet i en tidlig alder.
Vi ønsker i stedet grundlæggende at målrette ydelserne til de personer i vores samfund, der har størst behov for det.
Derfor er vi også glade for, at vi nu indfører en seniorførtidspension, der gælder for alle nedslidte – og ikke kun for de særligt indviede i efterlønsklubben.
Der skal herfra lyde et uforbeholdent tak til de personer og de partier, som sammen med os Konservative har taget ansvar for fremtiden.
Det har nu sammen givet nogle meget kontante svar på de strukturelle problemer, som Danmark står over for.
Grundlæggende kan Danmark kun leve af én ting: den indtjening, der bliver skabt i virksomhederne.
Det er de private virksomheder, der skaber den indtjening, som finansierer vores velfærd.
Derfor er det også helt afgørende, at vores virksomheder har internationalt konkurrencedygtige rammevilkår.
Den helt store udfordring i fremtiden bliver at få vores dygtige danske virksomheder til at skabe nye job her i Danmark.
For der er ingen tvivl om, at hvis det ikke kan betale sig for virksomhederne at investere og skabe arbejdspladser her i landet, ja, så vil de værdier blive skabt i andre lande.
Socialdemokraterne og Socialistisk Folkeparti vil desværre med deres politik sende rigtig mange virksomheder og arbejdspladser ud af landet.
Vi har nu indgået en ny vækstaftale, som betyder, at virksomheder i Danmark – og især de små og mellemstore virksomheder – får bedre muligheder for at vokse sig store og gøre sig gældende på de internationale markeder: Kina, Indien, Brasilien, Rusland.
Samtidig forstærker vi indsatsen for at tiltrække udenlandske virksomheder og investeringer.
For os Konservative har det været centralt, at Danmark skal være et attraktivt investerings- og produktionsland.
Vi er også meget glade for, at det med aftalen nu bliver billigere for danskerne at få udført serviceydelser i hjemmet.
Det vil få færre til at vælge det sorte arbejde og gør det selv-løsninger, det vil lette hverdagen for mange børnefamilier, og det vil skabe vækst i beskæftigelsen.
Med aftalen indfører vi også skattekreditter til nyetablerede små og mellemstore virksomheder.
Der indføres et 3-årigt regelstop for små og nystartede virksomheder – og meget, meget mere.
Den nye vækstaftale er vejen frem, når vi skal skabe fremtidig vækst og nye job – her i Danmark.
Vi har siden 2001 ført en aktiv udenrigspolitik, hvor vi har taget et medansvar for frihed, demokrati og terrorbekæmpelse i verden.
Den linje har vi fastholdt i det forløbne folketingsår.
Målet med Danmarks engagement i Libyen er først og fremmest at standse vold og overgreb mod civile.
Det er en del af vores udenrigspolitiske forpligtelse, at vi går ind og tager medansvar i verdens brændpunkter, at vi kæmper for frihed og demokrati rundtom i verden, også når det indebærer en risiko for de soldater, vi sender ud.
Vores soldater i Afghanistan og i andre lande fortjener den største hyldest.
De må på intet tidspunkt være i tvivl om den opbakning, de får fra os herhjemme.
Og det samme gælder for deres familier og deres pårørende.
De må dagligt leve med den frygt, det er at have unge mennesker udsendt i krig.
Det Konservative Folkeparti vil gerne takke dem alle for den indsats, de yder på Danmarks vegne.
Set med konservative øjne har det seneste år været præget af solide, betydningsfulde politiske resultater.
Vi står nu ved en skillevej.
Om kort tid skal danskerne igen i stemmeboksen, og valget er klart.
Man kan vælge regeringens vej med økonomisk ansvarlighed, reformer og vækst, eller man kan vælge alternativet til det, nemlig en uansvarlig økonomisk politik, der i værste fald vil gøre Danmark til et lavvækstsamfund med arbejdsløshed, voksende gæld, større renteudgifter og dermed færre penge til at tage sig af de udsatte i vores samfund.
Vi Konservative vælger den økonomisk ansvarlige vej.